‘วรรณ’ปลื้มผลงานLTFแนะลงทุนต่อ
บลจ.วรรณ ปลื้มผลงานกองทุน LTF แนะจับจังหวะเข้าซื้อหุ้นช่วงปรับฐาน เชื่อปีหน้าเงินไหลเข้าตลาด
28 ธ.ค. 2555

บลจ.วรรณ ปลื้มผลงานกองทุน LTF แนะจับจังหวะเข้าซื้อหุ้นช่วงปรับฐาน เชื่อปีหน้าเงินไหลเข้าตลาด
นายวิน อุดมรัชตวนิชย์ ประธาน เจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า ผลการดำเนินงานของกองทุนหุ้นของบริษัทน่าพอใจ โดยเฉพาะกองทุนเปิดวรรณเอเอ็มซีเล็คทีฟโกรทหุ้นระยะยาว (1SGLTF) ปีนี้ผลตอบแทนถึงวันที่ 24 ธ.ค. อยู่ที่ 47.96% ขณะที่กองทุนเปิดวรรณเอเอ็มซีเล็คทีฟหุ้นระยะยาว (SLTF) ผลตอบแทน 38.95% ซึ่งทั้งสองกองทุนมีผลดำเนินงานดีอยู่ในอันดับต้นของกลุ่มอุตสาหกรรม ขณะที่ดัชนีตลาดหลักทรัพย์ให้ผลตอบแทน 34.18% 
อย่างไรก็ตาม ในขณะที่กลุ่มกองทุนรวมที่ลงทุนในกองทุนอสังหาริมทรัพย์ 2 กองทุน คือ กองทุนเปิด วรรณ พร็อพเพอร์ตี้ พลัส ฟันด์ (ONEPROP) และ กองทุนเปิด วรรณ พร็อพเพอร์ตี้สิงคโปร์ (ONEPROPSG) ได้รับซื้อคืนหน่วยลงทุนอัตโนมัติให้กับผู้ลงทุนในอัตรา 1.75% ของจำนวนหน่วยลงทุนทั้งหมด 
สหรบช่วงเดือน ธ.ค.เป็นช่วงที่มีเงินไหลเข้าจากการลงทุนกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ดังนั้นแม้ว่าตลาดมีความเสี่ยงกับการปรับฐาน แต่เป็นโอกาสดีสำหรับผู้ที่ยังไม่ได้ลงทุน LTF ปีนี้
นายวิน กล่าวว่า ต้นปี 2556 บลจ.วรรณ ยังแนะนำให้เพิ่มสัดส่วนการลงทุนในสินทรัพย์เสี่ยงเพิ่มขึ้น แต่ต้องระมัดระวังและดูจังหวะการเข้าลงทุนหุ้นในช่วงที่ตลาดปรับฐานระยะสั้น โดยคาดว่าดัชนีมีโอกาสปรับตัวลงบ้างจากแรงขายทำกำไรและช่วงวันหยุดยาว โดยยังคงแนะนำลงทุนหุ้นไทย คาดว่ายังมีแนวโน้มที่ดีจากเงินไหลเข้าและการปรับเพิ่มกำไรของบริษัทจดทะเบียน